Sag C-554/13

Z. Zh.

mod

Staatssecretaris voor Veiligheid en Justitie

og

Staatssecretaris voor Veiligheid en Justitie

mod

I. O.

(anmodning om præjudiciel afgørelse indgivet af Raad van State (Nederlandene))

»Præjudiciel forelæggelse — område med frihed, sikkerhed og retfærdighed — direktiv 2008/115/EF — tilbagesendelse af tredjelandsstatsborgere med ulovligt ophold — artikel 7, stk. 4 — begrebet »risiko for den offentlige orden« — betingelser for, at medlemsstaterne kan undlade at indrømme en frist for frivillig udrejse eller kan indrømme en frist på under syv dage«

Sammendrag – Domstolens dom (Tredje Afdeling) af 11. juni 2015

Grænsekontrol, asyl og indvandring — indvandringspolitik — tilbagesendelse af tredjelandsstatsborgere med ulovligt ophold — direktiv 2008/115 — betingelser for at undlade at meddele en frist for frivillig udrejse eller at indrømme en frist på under syv dage — forpligtelse til en fornyet gennemgang af de forhold, som allerede er blevet vurderet for at fastslå, at der foreligger en risiko for den offentlige orden — foreligger ikke — betingelser — overholdelse af de grundlæggende rettigheder

Grænsekontrol, asyl og indvandring — indvandringspolitik — tilbagesendelse af tredjelandsstatsborgere med ulovligt ophold — direktiv 2008/115 — begrebet risiko for den offentlige orden — tredjelandsstatsborger under mistanke eller dømt for at have begået en strafbar handling — bedømmelseskriterier

Grænsekontrol, asyl og indvandring — indvandringspolitik — tilbagesendelse af tredjelandsstatsborgere med ulovligt ophold — direktiv 2008/115 — begrebet risiko for den offentlige orden — reel og umiddelbar risiko — national praksis, der anser en sådan statsborger for en risiko for den offentlige orden, alene fordi den pågældende er under mistanke eller dømt for at have begået en strafbar handling — uanvendelighed

Jf. afgørelsens tekst. (jf. præmis 42)

Artikel 7, stk. 4, i direktiv 2008/115 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold skal fortolkes således, at den er til hinder for en national praksis, hvorefter en tredjelandsstatsborger, der opholder sig ulovligt på en medlemsstats område, anses for at udgøre en risiko for den offentlige orden som omhandlet i denne bestemmelse, alene fordi denne statsborger er under mistanke for at have begået en handling, der efter national ret er en strafbar retskrænkelse, eller er blevet domfældt for en sådan handling. En medlemsstat er således forpligtet til at foretage en vurdering af begrebet »risiko for den offentlige orden« som omhandlet i denne bestemmelse med henblik på at efterprøve, om den omhandlede tredjelandsstatsborgers personlige adfærd udgør en reel og umiddelbar risiko for den offentlige orden. Når en medlemsstat anvender en generel praksis eller en formodning til at fastslå en sådan risiko, uden at der tages et egentligt hensyn til statsborgerens personlige forhold eller den fare, vedkommende udgør for den offentlige orden, ser medlemsstaten bort fra de krav, der følger af en individuel vurdering af den omhandlede sag og af proportionalitetsprincippet. (jf. præmis 50 og 54 samt domskonkl. 1)

Artikel 7, stk. 4, i direktiv 2008/115 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold skal fortolkes således, at i tilfælde af en tredjelandsstatsborger med ulovligt ophold på en medlemsstats område, der er under mistanke for at have begået en handling, der efter national ret er en strafbar retskrænkelse, eller er blevet domfældt for en sådan handling, kan andre forhold, såsom arten af den strafbare handling og dens grovhed, den tid, der er gået, siden handlingen blev begået, og den omstændighed, at denne statsborger var i gang med at forlade denne medlemsstats område, da han blev anholdt af de nationale myndigheder, være relevante i forbindelse med bedømmelsen af spørgsmålet om, hvorvidt nævnte statsborger udgør en risiko for den offentlige orden som omhandlet i denne bestemmelse. I forbindelse med denne bedømmelse er ethvert forhold, der vedrører pålideligheden af mistanken om den strafbare retskrænkelse, som den omhandlede tredjelandsstatsborger lægges til last, i givet fald også relevant. Begrebet »risiko for den offentlige orden« som omhandlet i direktivets artikel 7, stk. 4, forudsætter således under alle omstændigheder, at der ud over den forstyrrelse af samfundsordenen, som enhver lovovertrædelse indebærer, foreligger en reel, umiddelbar og tilstrækkeligt alvorlig trussel mod en grundlæggende samfundsinteresse. Det følger heraf, at i bedømmelsen af dette begreb er ethvert faktisk eller retligt forhold vedrørende den omhandlede tredjelandsstatsborgers situation, der kan afklare spørgsmålet om, hvorvidt dennes personlige adfærd udgør en sådan trussel, relevant. (jf. præmis 60, 61 og 65 samt domskonkl. 2)